b'\n_START_ARTICLE_\nBombingen av Kjeller flyplass (1943)\n_START_SECTION_\nBakgrunn\n_START_PARAGRAPH_\nKjeller hadde blitt bombet 9. april 1940 av tyske bombefly, og tyskerne begynte umiddelbart utvidelse og reparasjon av flyplassen for eget bruk._NEWLINE_I 1943 vendte de alliertes oppmerksomhet mot Norge, og s\xc3\xa6rlig de forskjellige tyske installasjonene til lands. En lettmetallfabrikk p\xc3\xa5 Her\xc3\xb8ya i Telemark og en ub\xc3\xa5tbunker i Trondheim opplevde begge bombeangrep den 24. juli 1943 i hva som senere ville bli kjent som \xc2\xabBlitz-uken\xc2\xbb. Ub\xc3\xa5tbunkeren i Bergen var ogs\xc3\xa5 tiltenkt bombing, men bombetokten ble avbrutt grunnet tett skydekke._NEWLINE_Kjeller flyplass var et strategisk m\xc3\xa5l for de allierte grunnet Luftwaffes bruk av flyplassen som et hovedverksted for blant annet Luftflotte 5 i Norge og Finland. Kjeller utf\xc3\xb8rte blant annet reparasjoner p\xc3\xa5 jagerfly av typen Focke Wulf Fw 190 og Messerschmitt Me 109 p\xc3\xa5 flyplassen, samt reparasjon for fly ment for \xc3\xb8stfronten. I tillegg hadde BMW og Daimler Benz verksteder for sine flymotorer ved Kjeller, noe som gjorde at flyplassen kunne utf\xc3\xb8re et stort utvalg reparasjoner._NEWLINE_Tirsdag 16. november angrep 388 amerikanske bombefly fra Eight Air Force molybdengruvene i Knaben. Tungtvannsfabrikken p\xc3\xa5 Rjukan og flyverkstedene p\xc3\xa5 Kjeller var n\xc3\xa5 ogs\xc3\xa5 tiltenkt \xc3\xa5 angripes. For \xc3\xa5 begrense antall sivile d\xc3\xb8de ble et tidspunkt mellom 11.45-12.00 valgt da det ble antatt at de fleste arbeiderne p\xc3\xa5 flyplassen ville v\xc3\xa6re ute til lunsj p\xc3\xa5 den tiden. Kjeller ble ikke bombet denne dagen grunnet tett skydekke, og Rjukan ble bombet som sekund\xc3\xa6rt bombem\xc3\xa5l.\n_START_SECTION_\nAngrepet\n_START_PARAGRAPH_\nTo dager etter det f\xc3\xb8rste fors\xc3\xb8ket p\xc3\xa5 \xc3\xa5 bombe Kjeller tok 102 amerikanske B-24 Liberator-fly fra 44th, 93rd, 389th, og 392nd Bomb Group av fra forskjellige flybaser i S\xc3\xb8r\xc3\xb8st-England. Angrepsstyrken slet med \xc3\xa5 ta av og samles i vanskelige forhold i England, men v\xc3\xa6ret over \xc3\x98stlandet var denne dagen godt nok for \xc3\xa5 utf\xc3\xb8re et bombeangrep. Samme dag hadde tilfeldigvis de fleste arbeiderne f\xc3\xa5tt fri fra jobb grunnet en Luftwaffe-milit\xc3\xa6r\xc3\xb8velse._NEWLINE_Flyene angrep fra s\xc3\xb8r\xc3\xb8st, og tyske offiserer feilvurderte flyenes identitet, og antok det var vennlige fly fra deres egne Luftwaffe. General von Falkenhorst, \xc3\xb8verstkommanderende for de tyske styrkene i Norge, spurte selv om de mange flyene som kom mot Kjeller, og ble beroliget med at det var deres egne fly. Siden det var antatt at flyene var tyske grunnet milit\xc3\xa6r\xc3\xb8velsen, var luftvernskanonene ladet med l\xc3\xb8sskudd, og bemannet av sivile tyske arbeidere fra de forskjellige motorverkstedene ved flyplassen._NEWLINE_Bombene begynte \xc3\xa5 falle ca. klokken 11.31, og etter elleve minutter hadde 78 B-24 Liberator-fly sluppet 838 h\xc3\xb8yeksplosive bomber fra mellom 2600 til 3600 meters med stor spredning. Blant annet ble S\xc3\xb8rumsgata bombet, og minst to sivile hus truffet. De amerikanske pilotene selv hevdet en h\xc3\xb8y treffsikkerhet, og at over 98% av bombene traff innen 2000 fot fra m\xc3\xa5let (omtrent 609 meter), samt 30% innen 1000 fot (ca. 304 meter). En del fly fl\xc3\xb8y over bombem\xc3\xa5let flere ganger for \xc3\xa5 sikre god treffsikkerhet.\n_START_SECTION_\nSkadeomfang og omkomne\n_START_PARAGRAPH_\nIf\xc3\xb8lge en utarbeidet offisiell tysk rapport ble verkstedene til BMW 80% skadet (beskrevet som \xc2\xabzerst\xc3\xb6rt\xc2\xbb - \xc2\xab\xc3\xb8delagt\xc2\xbb), Daimler Benzs fasiliteter 60% skadet (beskrevet som \xc2\xabwieder aufbauf\xc3\xa4hig\xc2\xbb - \xc2\xabgjenoppbyggelig tilstand\xc2\xbb) og Kjeller flyfabrikk (\xc2\xabBrinker Eisenwerke\xc2\xbb) 70% skadet (beskrevet som \xc2\xabwieder aufbauf\xc3\xa4hig nach erstellung einer Halle\xc2\xbb, norsk: \xc2\xabkan rekonstrueres etter bygging av en hall\xc2\xbb). En etterretningsrapport utarbeidet fra Stockholm ansl\xc3\xa5r skadene p\xc3\xa5 de tre nevnte verkstedomr\xc3\xa5dene til henholdsvis 100%, 75% og 50%. Samme rapport sier at 200 tyske soldater ble drept, og dobbelt som mange s\xc3\xa5ret._NEWLINE_Totalt ble 15 fly og 150 flymotorer skadet, og if\xc3\xb8lge den norske krigsgravtjenesten er det registrert syv tyskere som omkom under bombeangrepet._NEWLINE_Tre sivile nordmenn mistet livet under bombingen. I boligfeltet p\xc3\xa5 Kjeller ble materialforvalter Bernt Leonard Pedersen Hagen (f\xc3\xb8dt 3. mai 1882) og hans kone Borghild Maria Hagen (f\xc3\xb8dt 4. juli 1894) drept da de flyktet fra huset for \xc3\xa5 s\xc3\xb8ke ly i skogen. I sorenskriverg\xc3\xa5rden i R\xc3\xa6lingen omkom Arne Aaneby (f\xc3\xb8dt 25. august 1923), som sammen med sin forlovede, var kommet dit for \xc3\xa5 bli viet. Han d\xc3\xb8de da en bombe eksploderte omtrent ti meter fra huset, og halvparten av sorenskriverg\xc3\xa5rden raste sammen, hvor han da ble gjennomboret av en stokk._NEWLINE_Ni B-24 Liberators - hver med ti manns besetning - ble skutt ned av tyske jagerfly fra Lista og \xc3\x85lborg p\xc3\xa5 tilbaketuren over Skagerrak og Nordsj\xc3\xb8en. Ytterligere tre skadede kom seg til Sverige, tross skader, hvor mannskapet p\xc3\xa5 flyene ble internert. Amerikanerne mistet 91 mann etter angrepet p\xc3\xa5 Kjeller, men 30 av disse kom seg velberget over til Sverige. I tillegg ble det oppgitt to omkomne og ni s\xc3\xa5rede fra flymannskapene i bombeflyene som kom tilbake til England. I allierte dokumenter noteres det at ni B-24 ble skutt ned over Skagerrak og Nordsj\xc3\xb8en, 13 ble skadd - tre av disse m\xc3\xa5tte avskrives. To besetningsmedlemmer d\xc3\xb8de, ni ble skadet, og 91 forsvant i oppdraget.\n_START_SECTION_\nAlternative bombem\xc3\xa5l\n_START_PARAGRAPH_\nVed angrepet mot Kjeller den 18. november var den tyskbygde flyplassen \xc2\xablille Rygge\xc2\xbb i \xc3\x98stfold et alternativt bombem\xc3\xa5l. Fire bombefly som ikke n\xc3\xa5dde m\xc3\xa5let ved Kjeller slapp til sammen 44 bomber over \xc2\xabLille Rygge\xc2\xbb, som var base for en skvadron Messerschmitt Me 109.\n_START_SECTION_\nEtterm\xc3\xa6le\n_START_PARAGRAPH_\nDen 18. november 1993, femti \xc3\xa5r etter angrepet, ble det holdt en minnesmarkering p\xc3\xa5 Kjeller. Einar Smedsvig, generalinspekt\xc3\xb8r for Luftforsvaret, avduket en minnetavle over de omkomne, og Skedsmo kommune holdt lunsj for amerikanske krigsveteraner og andre inviterte gjester._NEWLINE_Bombeangrepet hadde etterlatt varige arr i landskapet, og i omr\xc3\xa5det opp langs \xc2\xabBr\xc3\xb8terbakken\xc2\xbb var det tett med bombekratere. I dag er det ikke mange rester av bombeangrepet igjen, selv om man langs Elvengveien mot Nitteberg kan se arr i terrenget. Mange bomber forble udetonert og det oppdages ved jevne mellomrom udetonerte bomber n\xc3\xa6r Kjeller.'